ສຫລ ສົ່ງທະຫານມາຣີນ ທີ່ສົງໄສຄົນນຶ່ງ ໃຫ້ຟິລິບປີນ ເພື່ອສືບສວນ 
ສິບ​ຕີ​ ທະຫານມາຣິນ ສະຫະລັດ Pemberton ໄດ້ຖືກສົ່ງໃຫ້ ກອງທັບຟິລິບປີນ ເພື່ອສືບສວນ ໃນຂໍ້ຫາ ຄາດຕະກຳນາງ Jennifer Laude.
ທະຫານມາຣິນ ສະຫະລັດ ຄົນນຶ່ງ ທີ່ສົງໄສວ່າ ໄດ້ສັງຫານຜູ້ ຍິງທີ່ໄດ້ປ່ຽນເພດຄົນນຶ່ງ ໃນຕົ້ນເດືອນນີ້ ໄດ້ຖືກຍົກຍ້າຍໄປ ກອງບັນຊາການທະຫານຟິລິບປີນ ໃນນະຄອນຫຼວງມານິລາ ທ່າມກາງຄວາມກົດດັນ ຂອງສາທາລະນະຊົນ ຢາກໃຫ້ຍ້າຍ ລາວອອກຈາກກຳປັ່ນລົບສະຫະລັດ ຈົນກກວ່າວ່າມີການຍົກຍ້າຍໃນວັນພຸດມື້ນີ້ ສິບຕີປະຈຳການ Joseph Scott Pemberton ໄດ້ຖືກກັກຂັງໄວ້ເທິງກຳປັ່ນລົບ ສະຫະລັດ ຫລັງຈາກໄດ້ຖືກກ່າວຫາວ່າ ລາວໄດ້ສັງຫານ ນາງ Jennifer Laude ອາຍຸ 26 ປີ ລຸນຫລັງທີ່ໄດ້ພົບນາງຢູ່ບາ ທະຫານມາຣິນຄົນນີ້ ຈະຖືກຍາມຄຸ້ມກັນໂຕ ໂດຍທະຫານສະຫະລັດ ຢູ່ໃນເຂດນະຄອນ ຫລວງຟີລິບປິນ ໃນຂະນະທີ່ການສືບສວນຍັງດຳເນີນຢູ່ ບັນດາຜູ້ເຫັນເຫດການກ່າວວ່າ ສິບຕີປະຈຳການ Pemberton ແລະນາງ Laude ໄດ້ເຂົ້າ ໄປໃນໂຮງແຮມແຫ່ງນຶ່ງ ຢູ່ເມືອງທ່າ Olongapo ໃນວັນທີ 11 ເດືອນຕຸລາທີ່ຜ່ານມາ ສົບ ຂອງນາງ Laude ຕໍ່ມາໄດ້ຖືກພົບເຫັນ ຢູ່ໃນຫ້ອງນໍ້າ ສິບຕີປະຈຳການ Pemberton ແມ່ນປະຈຳການຢູ່ໃນໜ່ວຍຍົກພົນຂຶ້ນບົກຂອງ ກຳປັ່ນ ລົບ ທີ່ພວມເຂົ້າຮ່ວມການຊ້ອມລົບກັບທະຫານຟິລິບປີນ ຈົນກວ່າມື້ນຶ່ງ ກ່ອນທີ່ຖືກກ່າວ ຫາວ່າທຳການຄາດຕະກຳ ພາຍໃຕ້ຂໍ້ຕົກລົງການຢ້ຽມຢາມຂອງກຳລັງທະຫານ ລະຫວ່າງ ມານິລາ ແລະ ວໍຊິງຕັນນັ້ນ ຟິລິບປີນ ມີສິດອຳນາດໃນການດຳເນີນຄະດີຕ່າງໆ ແຕ່ສະຫະລັດ ເປັນຜູ້ຄວບຄຸມໂຕຜູ້ ຖືກກ່າວຫາ ສິບຕີປະຈຳການ Pemberton ບໍ່ໄດ້ໄປປາກົດໂຕ ເພື່ອໃຫ້ການຕໍ່ສານໃນວັນອັງຄານ ວານນີ້ ທີ່ໄດ້ສ້າງຄວາມເປັນຫ່ວງແກ່ຄອບຄົວຜູ້ເຄາະຮ້າຍວ່າ ລາວຈະຖືກດຳເນີນຄະດີ ຫຼືບໍ່